**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení neskorších predpisov (ďalej len „návrh nariadenia vlády“) na základe § 2 ods. 1 písm. k) zákona   
č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je novelizácia príslušných ustanovení nariadenia vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení neskorších predpisov v nadväznosti na novelizáciu základnej a sekundárnej legislatívy Európskej únie   
pre poskytovanie priamych platieb a s ohľadom na potrebu úpravy pravidiel pre predkladanie príloh k žiadostiam a krížové plnenie vyplývajúcu z aplikačnej praxe.

Nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení neskorších predpisov upravuje všeobecné požiadavky na poskytnutie priamych platieb, tri schémy oddelených priamych platieb, ako aj pravidlá krížového plnenia. Predkladaný návrh nariadenia vlády precizuje implementáciu systému priamych platieb, najmä pokiaľ ide   
o minimálne požiadavky na poskytnutie priamych platieb, plnenie postupu existencie oblasti ekologického záujmu v rámci poľnohospodárskych postupov prospešných pre klímu a životné prostredie a predkladanie príloh k žiadostiam. Návrh nariadenia vlády má taktiež za cieľ upraviť vybrané podmienky krížového plnenia. Dochádza zároveň k menším úpravám formálneho charakteru. Dôvodom úpravy je najmä spresnenie ustanovení nariadenia vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení neskorších predpisov  s ohľadom na jednoznačnosť výkladu a súlad s  európskou legislatívou.

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti je navrhnutý tak, aby adresáti právneho predpisu mali dostatok času na oboznámenie sa s novou právnou úpravou.

Návrh nariadenia vlády bude mať pozitívny a negatívny vplyv na rozpočet verejnej správy, pozitívny a negatívny vplyv na podnikateľské prostredie, pozitívny vplyv na životné prostredie tak, ako je uvedené v doložke vybraných vplyvov a analýzach vybraných vplyvov, nebude mať sociálne vplyvy, vplyv na informatizáciu spoločnosti ani vplyv na služby verejnej správy pre občana

Návrh nariadenia vlády je v súlade s Ústavou Slovenskej republiky, ústavnými zákonmi  
a nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná,   
ako aj s právom Európskej únie.

Návrh nariadenia vlády bol predmetom pripomienkového konania, ktorého výsledky   
sú uvedené vo vyhodnotení pripomienkového konania. Návrh nariadenia vlády sa predkladá   
na rokovanie Legislatívnej rady vlády Slovenskej republiky s rozporom s Klubom 500 v rozsahu neakceptovaných zásadných pripomienok uvedených vo vyhodnotení pripomienkového konania.